

**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**29 iunie 2017**

Ca urmare a solicitării de emitere a acordului de mediu adresată de U.A.T. REBRIȘOARA,cu sediul în judeţul Bistrița-Năsăud, comuna Rebrișoara, localitatea Rebrișoara, str. Principală, nr. 827, înregistrată la Agenţia pentru Protecţia Mediului Bistriţa-Năsăud cu nr. 6.263/30.05.2017, ultima completare cu nr. 6.414/20.06.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin H.G. nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *28.06.2017*, că proiectul *"P.N.D.R.÷ Extindere rețea publică de apă și apă uzată menajeră în comuna Rebrișoara, judeţul Bistriţa-Năsăud"*, amplasat în localităţile Rebrișoara și Gersa I, intravilan, comuna Rebrișoara*,* județul Bistriţa-Năsăud, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

✔Activitatea de alimentare cu apă pentru localitatea Rebrișoara este reglementată prin A.M. nr. 122 / 01.08.2011, emisă de către A.P.M. Bistrița-Năsăud pentru alimentare cu apă în orașul Năsăud, localitățile Salva, Rebrișoara, Nepos și Feldru.

✔Activitatea de colectare şi epurare a apelor uzate în localitatea Rebrișoara este reglementată prin A.M. nr. 37/06.07.2016, emisă de către A.P.M. Bistrița-Năsăud pentru colectarea și epurarea apelor uzate în orașul Năsăud, localitățile Rebrișoara și Salva.

*a) proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la:* *punctul 13, lit. a): "orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului";*

*b)* *prin proiect sunt stabilite lucrările necesare pentru extinderea rețelelor de apă și canalizare în comuna Rebrișoara, respectiv în localitățile Rebrișoara și Gersa I.*

 *Localitatea Rebrișoara dispune de un sistem centralizat de alimentare cu apă și canalizare pe străzile principale, iar apele uzate colectate sunt direcționate la stația de epurare din localitatea Salva.*

 *În localitatea Gersa I nu există un sistem centralizat pentru alimentare cu apă, grupuri de gospodării individuale și-au asigurat alimentarea cu apă prin captare de izvoare și aducțiuni gravitaționale, cu colectarea apelor uzate menajere în bazine.*

 *Scopul extinderii celor două sisteme centralizate:*

 *- includerea localităţii Gersa I prin conectarea la reţelele existente din localitatea Rebrişoara*

 *- extinderea reţelei de canalizare a apelor uzate pe străzile din localitatea Rebrişoara care nu au fost conectate anterior la reţeaua centralizată. Soluția tehnică prevede:*

***1.*** *Realizarea extinderii sistemului centralizat de alimentare cu apă potabilă a localităţii Rebrişoara până în localitatea Gersa I, asigurându-se transportul şi distribuţia debitului de apă necesar consumatorilor din această localitate: Qmax orar = 8,4 m3/h.*

*Pentru conectarea reţelei de alimentare cu apă a localităţii Gersa I la cea existentă, pe Drum Vecinal Faţa Runcului din localitatea Rebrişoara, se va realiza un rezervor cu capacitatea de 298 m3 pentru înmagazinare apă, de unde prin pompare apa va fi distribuită în amonte, de-a lungul drumului comunal DC 2 până în localitatea Gersa I.*

*Sistemul de alimentare cu apă va cuprinde:*

**−** *staţia de pompare apă, cu: container termoizolat, grup de pompare trei electropompe cu ax vertical (2+1R) cu următoarele caracteristici: Q=20 mc/h, H = 75 mCA și instalațiile electrice aferente;*

**−** *înmagazinarea în rezervor metalic: rezervor metalic cu volumul de 298 m3, amplasat pe o fundație radier din beton armat. Rezervorul de înmagazinare va avea rol de compensare a variaţiilor orare ale consumului şi de stocare a rezervei intangibile pentru incendiu (10 mc/zi);*

**−** *distribuţia apei la consumatori, care include:*

**−** *o rețea principală, cu lungimea totală de 5.725 m, pe care sunt prevăzute: 31 hidranți, 5 cămine de vane, subtraversare curs de apă Gersa (40 m), subtraversare drumuri comunale (10 m);*

**−** *o rețea secundară (ramificațiile pentru branșarea locuințelor) cu lungimea totală de 760 m, pe catre sunt prevăzute: 21 hidranți subterani și subtraversare drumuri: L=190 m.*

*Alimentarea consumatorilor (populaţie, instituţii publice şi agenţi economici) se va face prin branşamente. Apa va fi utilizată de către consumatori în scop menajer în proporţie de 98%.*

*Populaţie deservită: 760 locuitori;*

 *2. Rețele de canalizare:*

**−** *lungime totală reţea canalizare:* ***5631 m****, din care:*

**−** *canal colector principal: 4445 m;*

**−** *ramificaţii: 1186 m, populaţie deservită: 760 locuitori.*

*Reţeaua de canalizare pentru apele uzate menajere proiectată se va racorda la cea existentă din localitatea Rebrişoara, prin căminele de vizitare existente la intersecţia cu strada Răstoacă 2 în cazul străzii Răstoacă 5, intersecţia cu drumul naţional DN 17D în cazul străzii Cimitirului şi un cămin existent în zona poziţiei kilometrice 2+180 pe drumul comunal DC2, în cazul reţelei care deserveşte localitatea Gersa I. Atât Strada Cimitirului, cât şi strada Răstoacă 5 sunt conectate la reţeaua de alimentare cu apă.*

*Pe traseul rețelelor de canalizare sunt prevăzute: 198 cămine de vizitare (130 buc. pe colectorul principal, 49 buc. pe ramificații și 19 buc la subtraversări) și 5 stații de pompare.*

 *Reţeaua de canalizare menajeră având Ltotală = 5631 m va asigura colectarea şi transportul apelor uzate de la gospodăriile populaţiei, instituţiile publice şi agenţii economici, la staţia de epurare Salva aparţinând S.C. AQUABIS S.A.*

 *Rețeaua de canalizare proiectată este de tip separativ, apele meteorice fiind colectate prin rigole stradale deschise (existente) și evacuate în cursurile de apă din zonă.*

*Traseele rețelelor de canalizare propuse sunt paralele cu străzile pe care se pozează, pe domeniul public, în zone de spațiu verde, șanț sau trotuar, doar acolo unde nu există spațiul necesar sunt prevăzute în acostament sau carosabil. Panta calculată pentru rețelele de canalizare este suficientă pentru realizarea, la debit maxim orar, a vitezei de autocurățire de 0,7 m/s, iar în porțiunile de capăt ale rețelelor căminele de capăt vor avea și rolul de cămine de spălare;*

*c) organizarea de şantier se va face în intravilanul localităţii Rebrișoara şi constă în amenajarea unei platforme pietruite, împrejmuite, pentru montarea de containere metalice tip pentru birou, magazie şi grup social pentru personal;*

*d) proiectul are efect cumulativ cu alte proiecte/activități existente în zonă, dar efectul cumulat este nesemnificativ;*

*e) amplasamentul proiectului este situat în afara zonelor sau ariilor în care standardele de calitate ale mediului, stabilite de legislaţie, au fost depăşite;*

*f) nu se asigură utilități hidroutilitare pentru realizarea proiectului propus;*

*g) dintre resursele naturale se utilizează piatră spartă, nisip, apă tehnologică în cantități limitate în faza de construcție;*

*h) la faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă;*

*i) nu se utilizează substanţe periculoase sau tehnologii care să inducă risc de accidente;*

*j) prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

*k) din analiza listei de control pentru etapa de încadrare* *privind evaluarea impactului asupra mediului, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

*l) pe parcursul derulării procedurii de mediu, anunțurile publice au fost mediatizate prin: afişare la sediul Primăriei comunei Rebrișoara, publicare în presa locală, afişare pe site-ul şi la sediul A.P.M. Bistriţa-Năsăud.*

*Nu s-au înregistrat contestaţii/observații/comentarii din partea publicului interesat pe toată durata desfășurării procedurii de emitere a actului de reglementare.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

a) *proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice ÷ amplasament în afara ariilor naturale protejate.*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*4. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*5. Pământul rezultat din săpături va fi utilizat pentru lucrări de nivelare şi de refacere a terenului.*

*6. Pentru realizarea lucrărilor nu se vor ocupa suprafeţe suplimentare, utilizându-se doar platforma drumului. Se interzice tăierea arborilor/arbuștilor de pe malul apei.*

*7. Se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport şi utilaje utilizate;*

 *- evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*8. Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

*9. Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

*10. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*11. Se interzice spălarea autovehiculelor în albia cursurilor de apă.*

*12. La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

*13. Se vor lua măsurile necesare pentru prevenirea degajării şi împrăştierii prafului, în special pe timpul lucrărilor de aplicare strat de nisip (instalare barieră de protecţie, umectări ş.a.).*

*14. Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*15. La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*16. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*17. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare și va solicita și obține revizuirea autorizațiilor de mediu menționate mai sus.*

**Prezentul act de reglementare este valabil pe toată perioada punerii în aplicare a proiectului.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

 **Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin. (3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea lucrărilor de punere în aplicare a proiectului este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAŢII,

biolog-chimist Sever Ioan ROMAN ing. Marinela Suciu

 ÎNTOCMIT,

 ing. Georgeta Cosma